  vk.com (ДондыДор) Анжелика Тихонова корреспондент 0+ 7-тӥ южтолэзе Глаз ёросысь Адам гуртын куатетӥзэ ни ДондыДорлэсь тылъёссэ ӝуатозы. Отын «Новые огни ДондыДора: секрет Донды» ужрад ортчоз. Со сярысь ивортодэтъя «Удмуртия» агентстволэн корреспондентэзлы Глаз ёросысь Лулчеберетъя но туризмъя центрысь туризмъя ёзэтысь методист Анастасия Ельцова вераз. Ужрад иммерсивной спектакль амалэн радъяськоз. Вань куноос отын шудӥсьёс луозы. « Милям ныл куран луоз. Эшлыко карйылъёсысь делегациос вуозы. Соос Дондылэн нылыз вань шуыса тодозы но солэсь кизэ курон понна нюръяськозы. Пӧлазы куноосты но кыскозы. Донды батыр испытаниос ортчытоз » Анастасия Ельцова, Глаз ёросысь Лулчеберетъя но туризмъя центрысь туризмъя ёзэтысь методист Дондылэн нылыз понна Балезиноысь, Красногорскысь, Глазкарысь но, пӧрмиз ке, Глаз ёросысь батыръёслэн «войскооссы» нюръяськозы. Донды батыр нылызлы тужгес тупасьсэ быръёз. Со вакытэ ик арганчиослэн концертсы мыноз. Ужрад куатетӥзэ ДондыДорлэсь тылъёссэ ӝуатонэн йылпумъяськоз. Парклэн интывылаз ньыль ивортӥсь тылъёс ӝуатозы. Куноос понна вузкарон площадкаос, урам кафеос ужалозы. Ужрад 12 часын кутскоз.  Радъясьёс вань мылкыд карисьёсты ӧтё, капчи мылкыдтэк нокин уз кыльы шуыса оскыто. Пыронэз дунын. Тодэ вайытом, нырысьсэ ДондыДорлэсь тылъёссэ 2017-тӥ арын ӝуатъязы вал.  Тегъёс: Глазёрос Удмуртия праздникъёс удмуртъёс  